CELEX: 32006D0720
Language: sk
Date: 2006-10-23 00:00:00
Title: 2006/720/ES: Rozhodnutie Komisie z  23. októbra 2006 , ktorým sa povoľuje uvedenie diacylglycerolového oleja rastlinného pôvodu na trh ako novej potraviny v súlade s nariadením Európskeho parlamentu a Rady (ES) č. 258/97 (oznámené pod číslom K(2006) 4971)

26.10.2006   
            
            
               SK
            
            
               Úradný vestník Európskej únie
            
            
               L 296/10
            
         
      ROZHODNUTIE KOMISIE
   
   z 23. októbra 2006,
   ktorým sa povoľuje uvedenie diacylglycerolového oleja rastlinného pôvodu na trh ako novej potraviny v súlade s nariadením Európskeho parlamentu a Rady (ES) č. 258/97
   (oznámené pod číslom K(2006) 4971)
   (Len anglický text je autentický)
   (2006/720/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 (1), a najmä na jeho článok 7,
   keďže:
   
               (1)
            
            
               Spoločnosť Archer Daniels Midland Company (ďalej len „ADM“) požiadala 17. apríla 2002 príslušné orgány Holandska o povolenie uviesť na trh diacylglycerolový olej rastlinného pôvodu ako novú potravinu na použitie v pokrmových olejoch, tukových nátierkach, šalátových dressingoch, majonézach, nápojoch podávaných ako náhrada jedného alebo viacerých jedál z celodennej stravy, pekárenských výrobkoch a jogurtových výrobkoch.
            
         
               (2)
            
            
               Príslušné úrady Holandska vydali 20. decembra 2002 počiatočnú hodnotiacu správu. V tejto správe dospeli k záveru, že používanie diacyglycerolového oleja rastlinného pôvodu je z hľadiska ľudskej spotreby bezpečné.
            
         
               (3)
            
            
               Komisia postúpila 21. januára 2003 túto počiatočnú hodnotiacu správu všetkým členským štátom.
            
         
               (4)
            
            
               V rámci 60 dňovej lehoty ustanovenej v článku 6 ods. 4 nariadenia (ES) č. 258/97 boli v súlade s daným ustanovením vznesené odôvodnené námietky voči uvedeniu tohto produktu na trh.
            
         
               (5)
            
            
               Európsky úrad pre bezpečnosť potravín (EÚBP) dospel vo svojom stanovisku k žiadosti ADM z 2. decembra 2004 (2) o schválenie diacylglycerolového oleja rastlinného pôvodu (EnovaTM oil) k záveru, že tento olej je z hľadiska ľudskej spotreby bezpečný.
            
         
               (6)
            
            
               Pokiaľ však ide o obsah trans-mastných kyselín, EÚBP odporučil tento obsah znížiť na úroveň ich obsahu v bežných olejoch rastlinného pôvodu, ktoré má tento nový olej nahradiť, aby nebol pre spotrebiteľa nutrične nevýhodný.
            
         
               (7)
            
            
               Na nápoje podávané ako náhrada jedného alebo viacerých jedál z celodennej stravy sa vzťahuje smernica Rady 89/398/EHS z 3. mája 1989 o aproximácii právnych predpisov členských štátov, ktoré sa týkajú potravín na určité nutričné využitie (3).
            
         
               (8)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Diacylglycerolový olej rastlinného pôvodu uvedený v prílohe sa môže uviesť na trh Spoločenstva ako nová potravina na použitie v pokrmových olejoch, tukových nátierkach, šalátových dressingoch, majonézach, nápojoch podávaných ako náhrada jedného alebo viacerých jedál z celodennej stravy, v pekárenských výrobkoch a jogurtových výrobkoch.
   Článok 2
   Na označení samotného výrobku alebo na zozname zložiek potravín, ktoré obsahujú rastlinný diacylglycerolový olej sa uvádza „diacylglycerolový olej rastlinného pôvodu (s obsahom diacylglycerolov minimálne 80 %)“.
   Článok 3
   Toto rozhodnutie je určené spoločnosti ADM Kao LLC, 4666 East Faries Parkway, Decatur, IL 62526, USA.
   
      V Bruseli 23. októbra 2006
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 43, 14.2.1997, s. 1. Nariadenie naposledy zmenené a doplnené nariadením (ES) č. 1882/2003 (Ú. v. EÚ L 284, 31.10.2003, s. 1).
   
      (2)  Stanovisko Pracovnej skupiny pre dietetické výrobky, výživu a alergie z 2.12.2004 na požiadanie Komisie v súvislosti s uvedením oleja Enova oil ako novej potraviny v EÚ. Stanovisko je uverejnené na internetovej stránke Pracovnej skupiny pre dietetické výrobky, výživu a alergie.
   
      (3)  Ú. v. ES L 186, 30.6.1989, s. 27. Smernica naposledy zmenená a doplnená smernicou Európskeho parlamentu a Rady 1999/41/ES. (Ú. v. ES L 172, 8.7.1999, s. 38).
   
      PRÍLOHA
      ŠPECIFIKÁCIA DIACYLGLYCEROLOVÉHO OLEJA RASTLINNÉHO PÔVODU
      
                  Látka/parameter
               
               
                  Obsah
               
            
                  Rozdelenie acylglycerolov:
               
            
                  diacylglyceroly (DAG)
               
               
                  najmenej 80 %
               
            
                  1,3-diacylglyceroly (1,3-DAG)
               
               
                  najmenej 50 %
               
            
                  triacylglyceroly (TAG)
               
               
                  najviac 20 %
               
            
                  monoacylglyceroly (MAG)
               
               
                  najviac 5 %
               
            
                  Zloženie mastných kyselín (MAG, DAG, TAG):
               
            
                  kyselina olejová (C18:1)
               
               
                  medzi 20 a 65 %
               
            
                  kyselina linolová (C18:2)
               
               
                  medzi 15 a 65 %
               
            
                  kyselina linolénová (C18:3)
               
               
                  najviac 15 %
               
            
                  nasýtené mastné kyseliny
               
               
                  najviac 10 %
               
            
                  Iné:
               
            
                  číslo kyslosti
               
               
                  najviac 0,5 mg KOH/g
               
            
                  množstvo vody a prchavých látok
               
               
                  najviac 0,1 %
               
            
                  peroxidové číslo
               
               
                  najviac 1 meq/kg
               
            
                  nezmydliteľný podiel
               
               
                  najviac 2 %
               
            
                  trans-mastné kyseliny
               
               
                  najviac 1 %
               
            
                  MAG monoacylglyceroly, DAG diacylglyceroly, TAG triacylglyceroly
                  Zložky mastných kyselín sú získané z jedlých rastlinných olejov, najmä zo sójového oleja (Glycine max) alebo z oleja semena repky olejnej (Brassica campestris, Brassica napus).